D ô v o d o v á   s p r á v a

1.	Všeobecná časť
Úvod
V sústave nepriamych daní, ktoré sú svojou podstatou spotrebného charakteru, daň z pridanej hodnoty, ako univerzálny typ dane z konečnej spotreby, nemôže dostatočným spôsobom postihnúť zdanenie vybraných skupín výrobkov. Túto funkciu plnia spotrebné dane, z ktorých výnos predstavuje nezanedbateľný, relatívne stabilný príjem štátneho rozpočtu závislý od konečnej spotreby vybraných skupín výrobkov, ktorá je nepriamo regulovaná aj výškou daňového zaťaženia.
Na rozdiel od dane z pridanej hodnoty, ktorá je tzv. viacstupňovou daňou, keďže sa uplatňuje na každom stupni v procese výroby a obehu, je spotrebná daň jednostupňovou daňou. Vyberá sa na jednom stupni, a to v zásade pri uvedení vybraného výrobku do daňového voľného obehu od výrobcu – prevádzkovateľa daňového skladu, alebo pri jeho dovoze na daňové územie. Výrobok sa stáva zdaniteľným už v čase výroby. Uvedeným mechanizmom sa zabezpečuje zníženie rizika možných daňových únikov tým, že vyrobený alebo dovezený predmet spotrebnej dane pri pohybe od výrobcu k spotrebiteľovi je zdanený, nakoľko neexistujú žiadne objektívne dôvody, aby sa rizikový predmet dane určený na konečnú spotrebu na daňovom území „pohyboval“ nezdanený.
Pri spotrebnej dani sa uplatňuje princíp cieľa, čo v praxi znamená, že daňová povinnosť vzniká pri uvoľnení tovaru do daňového voľného obehu pre konečnú spotrebu v krajine, kde ku konečnej spotrebe dochádza s výnimkou nákupu premetov spotrebnej dane fyzickými osobami na súkromné účely, kde je zachovaný princíp pôvodu.
Zhodnotenie súčasného stavu
Vstupom Slovenskej republiky do Európskej únie nadobudol účinnosť zákon č. 98/2004 Z. z. o spotrebnej dani z minerálneho oleja a od 1. januára 2005 zákon č. 667/2004 Z. z., ktorým sa menil a dopĺňal zákon č. 98/2004 Z. z. o spotrebnej dani z minerálneho oleja. Zákonom č. 98/2004 Z. z. o spotrebnej dani z minerálneho oleja v znení zákona č. 667/2004 Z. z. (ďalej len „zákon“) sa dosiahla úplná zlučiteľnosť s právom Európskych spoločenstiev v oblasti držby, prepravy a kontroly tovarov podliehajúcich spotrebným daniam (smernica Rady 92/12/EHS)  a čiastočná zlučiteľnosť, vzhľadom na poskytnuté prechodné obdobie, so smernicou Rady 2003/96/ES o reštrukturalizácii rámcových predpisov spoločenstva k zdaneniu energetických produktov a elektrickej energie.
Platný zákon o spotrebnej dani z minerálnych olejov je založený
-	na existencii daňových skladov, ktorými sa môžu stať podniky na výrobu minerálnych olejov a sklady minerálnych olejov za podmienok ustanovených zákonom,
-	na existencii užívateľských podnikov, ktoré sú v rámci podnikania oprávnené používať daňovo zvýhodnené minerálne oleje a oprávnených príjemcov, ktorí v rámci podnikania môžu prijímať minerálny olej v pozastavení dane z iných členských štátov,
-	na monitorovaní pohybu tovarov podliehajúcich spotrebnej dani,
-	na systéme finančných zábezpek pokrývajúcich minerálne oleje v pozastavení dane v daňovom sklade alebo prepravovaných v pozastavení dane.
Dôvody vypracovania návrhu nového zákona
Hlavným dôvodom, ktorý viedol k vypracovaniu návrhu zákona bola potreba upresnenia niektorých ustanovení zákona, vzhľadom na poznatky z uplatňovania zákona v praxi, najmä
-	doplnenie okruhu účelu, na ktorý sa používajú minerálne oleje oslobodené od dane,
-	upresnenie definície užívateľského podniku,
-	upresnenie podmienok pre registráciu prevádzkovateľov daňových skladov,
-	doplnenie povinnosti zaslať kópiu prvého dielu sprievodného dokumentu správcovi dane dodávateľa (odosielateľa) pred začatím prepravy,
-	upresnenie definície oprávneného príjemcu a vytvorenie obchodníka s daňovo zvýhodneným minerálnym olejom na daňovom území.
Vyhlásenie o súlade
Návrh zákona nie je v rozpore s Ústavou Slovenskej republiky, ani s inými zákonmi a medzinárodnými zmluvami, ktorými je Slovenská republika viazaná.

II. Osobitná časť
K Čl. I
K bodu 1
Na zabezpečenie úplnej zhody návrhu zákona s právom ES/EÚ bolo potrebné upraviť definíciu pojmu územie Európskej únie.
K bodu 2
Na účely definície personálne prepojených osôb sa upresňuje pojem rozhodujúci vplyv, pričom pri posudzovaní rozhodujúceho vplyvu je potrebné vychádzať z obsahu spoločenskej zmluvy, stanov, ostatných zmlúv, dohôd a akýchkoľvek právne relevantných dojednaní a skutočností, ktoré je potrebné posudzovať jednotlivo aj vo vzájomnej súvislosti.
K bodom 3 a 4
Úprava vyplynula z potreby presnejšieho vymedzenia predmetu dane vzhľadom na transpozíciu smernice Rady 2003/96/ES o reštrukturalizácii rámcových predpisov spoločenstva k zdaneniu energetických produktov a elektrickej energie a poskytnuté prechodné obdobie pre Slovenskú republiku na zdaňovanie niektorých energetických produktov, bolo potrebné upresniť predmet dane tak, že  elektrická energia a pevné palivá budú upravené osobitným zákonom.
K bodom 5 a 7
Na základe podnetov z praxe sa úpravou v bodoch 5 a 7 transponujú niektoré fakultatívne ustanovenia smernice Rady  2003/96/ES, čím sa upresňuje účel, na ktorý je možné použiť oslobodenie od dane. Zároveň sa v zmysle predmetnej smernice rozšírili možnosti použitia minerálneho oleja oslobodeného dane, napríklad v prípade použitia takéhoto minerálneho oleja na pilotné projekty technického rozvoja ekologicky prijateľnejších produktov alebo ak je použitý ako pohonná látka pri vývoji, výrobe, skúšaní a údržbe lietadiel a lodí. 
K bodu 6
Úpravou v § 10 ods. 2 písmene i) sa upresnili v súlade s predpismi EÚ podmienky oslobodenia od dane minerálnych olejov nachádzajúcich sa v nádržiach dopravných prostriedkov a iných zariadení.
K bodu 8
Novým znením ustanovenia § 10 ods. 3 písm. a) sa upravuje oslobodenie od dane pre zemný plyn používaný ako pohonná látka.
K bodu 9
Na základe podnetu z praxe sa upresňuje definícia užívateľského podniku a vytvára sa evidencia užívateľských podnikov.
K bodom 10, 11 a 13
Ide o úpravu ustanovení § 11 v nadväznosti na vytvorenie evidencie užívateľských podnikov podľa bodu 9.
       K bodu 12
Úpravou sa upresnili podmienky na odňatie odberného poukazu v prípade, keď sankcie ani výzvy nevedú u subjektu k náprave.
K bodom 14 a 15
Touto úpravou sa upresnila definícia vzniku daňovej povinnosti, z dôvodu jednoznačnosti uplatňovania ustanovenia.
K bodu 16
Pre správne určenie vzniku daňovej povinnosti bolo potrebné vydefinovať vznik daňovej povinnosti v širších súvislostiach, než je definícia držby obsiahnutá v občianskoprávnej úprave. V nadväznosti na uvedené, daňová povinnosť vzniká dňom zistenia minerálneho oleja, ktorý sa nachádza alebo nachádzal u právnickej osoby alebo fyzickej osoby, ak táto nevie preukázať pôvod alebo spôsob jeho nadobudnutia v súlade so zákonom o spotrebnej dani z minerálneho oleja, a to bez ohľadu na to, či nakladá alebo nakladala s minerálnym olejom ako vlastným. 
      
       K bodu 17
Doplnením § 12 o nový odsek 4 sa ustanovuje vznik daňovej povinnosti na zemný plyn.
K bodom  18 a 19
Vzhľadom na úpravy ustanovení týkajúcich sa vzniku daňovej povinnosti uvedené v bodoch 14 a 15 bolo potrebné vykonať rovnaké úpravy ustanovení v § 13 týkajúce sa daňového dlžníka. 
K bodu 20
Úprava nadväzuje na úpravu uvedenú v bode 16.
K bodu 21
Úprava nadväzuje na vznik daňovej povinnosti v bode 17. 
K bodu 22
Ustanovenie upravujúce režim na podanie daňového priznania a splatnosť dane sa rozširuje aj pre podnik na výrobu, spracovanie alebo skladovanie zemného plynu ako aj pre prevádzkovateľa distribučnej siete zemného plynu, ktorí doteraz v ustanovení chýbali.
K bodom 23 a 24
Tieto technické úpravy boli vykonané v nadväznosti na úpravy uvedené v bodoch 14 a 15, týkajúce sa vzniku daňovej povinnosti pri dovoze minerálneho oleja.
K bodom 25 až 28
Na základe poznatkov z praxe daňových subjektov a colných úradov  a s cieľom zjednotiť spôsob uplatňovania týchto ustanovení zákona sa upresňujú podmienky na vydanie povolenia na prevádzkovanie daňového skladu tak, že žiadateľ je povinný k žiadosti o vydanie povolenia priložiť aj čestné vyhlásenie o tom, že colný úrad ani daňový úrad nemá voči osobe, ktorá zanikla ani voči osobe, ktorá nezanikla a bola by sa považovala za osobu personálne prepojenú alebo majetkovo prepojenú so žiadateľom, pohľadávky na dani. 
K bodu 29
V prípade zániku povolenia na prevádzkovanie daňového skladu z dôvodu úmrtia fyzickej osoby, ktorá je prevádzkovateľom daňového skladu vykoná inventarizáciu zásob minerálneho oleja dedič alebo súdom ustanovený správca dedičstva, ktorý v lehote stanovenej colným úradom podá daňové priznanie a zaplatí daň.  
K bodu 30
Upresňuje sa ustanovenie upravujúce žiadosť o zníženie zloženej zábezpeky na daň, ak zložená zábezpeka na daň je vyššia o viac ako 20% než daň pripadajúca na množstvo liehu uvedeného do daňového voľného obehu za predchádzajúci kalendárny mesiac.
       K bodu 31
Úpravu ustanovenia § 22 ods. 9 si vyžiadali poznatky z praxe pri aplikácii zákona, nakoľko ustanovenie písmena b) bolo nadbytočné, pretože v týchto prípadoch dochádza v zmysle § 21 k zániku povolenia na prevádzkovanie daňového skladu. 
K bodu 32
Keďže v praxi dochádza výnimočne k neštandardným prípadom prepravy minerálneho oleja v pozastavení dane alebo minerálneho oleja oslobodeného od dane, doplnením predmetného ustanovenia sa umožňuje colnému úradu v odôvodneným prípadoch povoliť daňovému subjektu, na základe  žiadosti, iný spôsob prepravy minerálneho oleja v pozastavení dane alebo oslobodeného od dane, ako je uvedený v tomto ustanovení, napr. keď odberateľ neprijme dodávku alebo časť dodávky a táto musí byť prepravená späť k dodávateľovi.

K bodu 33
Úprava nadväzuje na úpravu v bode 32.
K bodu 34
Úpravou ustanovenia sa umožňuje prepravovať minerálny olej oslobodený od dane pre lietadlovú techniku ozbrojených síl bez zloženia zábezpeky na daň na prepravovaný minerálny olej.
K bodom 35, 37 a 38
Doterajšia aplikácia ustanovení o preprave minerálneho oleja si vyžaduje doplniť ustanovenia § 23 a 24 o povinnosť dodávateľa (odosielateľa) minerálneho oleja, aby pred začatím prepravy, najneskôr však v deň začatia prepravy minerálneho oleja v pozastavení dane alebo oslobodeného od dane, zaslal kópiu prvého dielu sprievodného dokumentu colnému úradu miestne príslušného pre odosielateľa (dodávateľa). Uvedené ustanovenie zabezpečuje informovanie colného úradu o začiatku prepravy tovaru. Navrhovaným znením sa upresňuje ukončenie prepravy minerálneho oleja v pozastavení dane. Za deň ukončenia prepravy minerálneho oleja sa považuje deň prevzatia minerálneho oleja, ktorý príjemca (odberateľ) potvrdil na treťom diele sprievodného dokumentu. Tretí diel sprievodného dokumentu  potvrdený príjemcom (odberateľom) a colným úradom miestne príslušný pre príjemcu (odberateľa) slúži ako doklad preukazujúci ukončenie prepravy minerálneho oleja na daňovom území. Pri preprave minerálneho oleja  v pozastavení dane na území únie sa za deň ukončenia prepravy minerálneho oleja v pozastavení dane považuje deň, ktorý príjemca odberateľ vyznačil na treťom diele sprievodného dokumentu. Príjemcom (odberateľom) potvrdený tretí diel sprievodného dokumentu slúži ako doklad preukazujúci ukončenie prepravy minerálneho oleja v pozastavení dane na území únie. Zároveň sa úpravou ustanovenia upresňujú požiadavky na prepravu minerálneho oleja v pozastavení dane na území únie slovenskému zástupcovi alebo ozbrojeným silám Slovenskej republiky, alebo ich civilnými zamestnancom. Preprava minerálneho oleja sa musí uskutočniť so sprievodným dokumentom, doloženým osvedčením  o oslobodení od spotrebnej dane, pričom zloženie zábezpeky na prepravu tohto minerálneho oleja sa nevyžaduje.
K bodu 36
Úprava ustanovenia nadväzuje na úpravu v bode 32 - opravy omylu.
K bodu 39 
Touto úpravou sa upresňuje kedy nie je potrebné vyžadovať potvrdenie správcu dane iného členského štátu o ukončení prepravy nakoľko nie je povinnosťou správcu dane vo všetkých členských štátoch potvrdzovať tretí diel sprievodného dokumentu. Uvedeným sa eliminuje možnosť vzniku nezrovnalosti pri preprave minerálneho oleja do iných členských štátov. Touto úpravou sa umožňuje prepravovať minerálny olej slovenským zástupcom podľa § 16 ods. 3 a ozbrojeným silám Slovenskej republiky na použitie v rámci aktivít na územia štátov, ktoré sú stranami Severoatlantickej zmluvy bez zloženia zábezpeky na daň na prepravovaný minerálny olej.
K bodom 40 až 43
Úpravy ustanovení § 25 oprávnený príjemca si vyžiadali poznatky z praxe a sú zamerané na  rozlíšenie dvoch kategórií oprávnených príjemcov, a to na oprávneného príjemcu, ktorý opakovane prijíma minerálny olej z iného členského štátu v pozastavení dane a oprávneného príjemcu, ktorý prijíma minerálny olej z iného členského štátu v pozastavení dane príležitostne. Presnejšie sa vymedzujú podmienky pre obe kategórie oprávnených príjemcov na vydanie povolenia prijímať minerálny olej z iného členského štátu v pozastavení dane ako aj podmienky na odňatie povolenia prijímať minerálny olej z iného členského štátu v pozastavení dane.
K bodu 44
Úprava nadväzuje na úpravy v bodoch 40 až 43.
K bodu 45
Vloženie nového ustanovenia si vyžiadali skúsenosti z praxe pri kontrole pohybu minerálneho oleja so zníženou sadzbou dane a minerálneho oleja bez ustanovenej sadzby dane, ktorý podlieha postupu pri preprave. Nakoľko je potrebné sledovať pohyb takýchto minerálnych olejov na daňovom území, bola vytvorená špeciálna kategória obchodníka s minerálnym olejom vyčlenením niektorých ustanovení z kategórie oprávneného príjemcu. Zároveň sa v odseku 5 upravuje povinnosť  zaradenia do evidencie pre obchodníkov s vykurovacími minerálnymi olejmi a čistými biogénnymi látkami.
K bodu 46
Upresňuje sa ustanovenie upravujúce dovoz minerálneho oleja vzhľadom na úpravu definície územia Európskej únie.
K bodu 47
Ustanovenie sa zosúlaďuje s úpravami navrhnutými pri preprave minerálneho oleja v pozastavení dane na daňovom území a na území únie.  
K bodu 48
Úpravou ustanovenia sa upresnil moment vzniku daňovej povinnosti v prípade, ak daňová povinnosť nevznikla podľa odseku 1. Ide o prípady, ak pri prepravení minerálneho oleja na daňové územie na podnikateľské účely právnická osoba alebo fyzická osoba nepostupuje v súlade s ustanoveniami zákona, napr. ak vopred neoznámi takúto prepravu, nebol vystavený zjednodušený sprievodný dokument, nebola zložená zábezpeka na daň.
K bodu 49
Touto úpravou sa upresňuje, kedy je potrebné pri preprave minerálneho oleja použiť zjednodušený sprievodný dokument.
K bodu 50
Vzhľadom na nejednotnú interpretáciu podmienok prepravy minerálneho oleja v prenosných nádržiach na súkromné účely, bola vykonaná úprava uvedením do jednotného čísla.
K bodom 51, 52, 54 a 55 
Úpravy v týchto ustanoveniach nadväzujú na zmeny uvedené v predchádzajúcich bodoch.
K bodu 53
Na základe skúseností správcov dane navrhuje sa upraviť interval vykonávania daňovej kontroly tak, že colný úrad vykoná u prevádzkovateľov daňových skladov a v užívateľských podnikoch, ktoré používajú minerálny olej oslobodený od dane, daňovú kontrolu najmenej jedenkrát štvrťročne. U ostatných daňových subjektov registrovaných a evidovaných podľa tohto zákona, vykoná daňovú kontrolu podľa potreby, najmenej však jedenkrát do dňa zániku vyrubiť daň.
K bodom 56 a 57
V nadväznosti na nadobudnutie účinnosti Nariadenia Rady (ES) č. 2073/2004 zo 16. novembra 2004 o správnej spolupráci v oblasti spotrebných daní, ktoré má priamy účinok, bolo potrebné upraviť ustanovenia týkajúce sa vedenia evidencie colným úradom a colným riaditeľstvom.
K bodom 58 až 64
Na základe poznatkov z praxe a po prehodnotení výšky pokút za porušenie ustanovení zákona, boli výšky pokút upravené a diferencované podľa závažnosti a charakteru porušenia ustanovení zákona (porušenie administratívnych povinností, možné daňové úniky). Správca dane prihliada na závažnosť porušenia, spôsob, následky a dĺžku trvania protiprávneho konania. 
K bodu 65
V nadväznosti na navrhované zmeny v zákone, upravujú sa prechodné ustanovenia, ktoré na tieto zmeny nadväzujú.
K bodu 66 
       Vzhľadom na novelizácie smerníc Rady v roku 2004 bolo potrebné upraviť i transpozičnú prílohu k zákonu.
K Čl. II.
V tomto článku sa splnomocňuje predseda Národnej rady Slovenskej republiky na vyhlásenie úplného znenia zákona.

K Čl. III.
Účinnosť zákona sa navrhuje od 1. marca 2006 s výnimkou ustanovenia § 25a ods. 5 uvedenom v Čl. I. bode 44, ktorý nadobúda účinnosť 1. mája 2006.